SL Uradni list Evropske unije L 44/15

DIREKTIVA KOMISIJE 2006/19/ES

z dne 14. februarja 2006

o spremembi Direktive Sveta 91/414/EGS zaradi vključitve 1-metilciklopropena med aktivne snovi

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1), in zlasti člena 6(1) Direktive,

ob upoštevanju naslednjega:

(1) Nizozemska je 28. februarja 2002 v skladu s členom 6(2) Direktive 91/414/EGS prejela zahtevek Rohm and Haas France S.A. za vključitev aktivne snovi 1-metilciklopropena v Prilogo I k Direktivi 91/414/EGS. Z Odločbo Komisije 2003/35/ES (2) je bilo potrjeno, da je dokumentacija „popolna“, tj., da zanjo načeloma velja, da izpolnjuje zahteve po podatkih in informacijah iz prilog II in III k Direktivi 91/414/EGS.

(2) Za navedeno aktivno snov so bili ocenjeni vplivi na zdravje ljudi in okolje v skladu z določbami člena 6(2) in (4) Direktive 91/414/EGS za uporabe, ki so jih predlagali vlagatelji. Imenovane države članice poročevalke so dne 22. marca 2003 Evropski agenciji za varnost hrane (EFSA) predložile osnutek poročila o oceni, ki se nanaša na aktivno snov.

(3) Poročilo o oceni so v okviru delovne skupine za ovrednotenje pregledali strokovnjaki držav članic in EFSA in ga 14. januarja 2005 predstavili Komisiji v obliki znanstvenega poročila EFSA o 1-metilciklopropenu (3). To poročilo so države članice in Komisija pregledale v okviru Stalnega odbora za prehranjevalno verigo in zdravje živali in ga dokončno oblikovale 23. septembra 2005 v obliki poročila Komisije o pregledu glede 1-metilciklopropena.

(4) Pregled 1-metilciklopropena ni pokazal nobenih odprtih vprašanj ali razlogov za zaskrbljenost, ki bi zahtevali posvetovanje z Znanstvenim odborom za rastline ali Evropsko agencijo za varnost hrane, ki je prevzela vlogo navedenega odbora.

(5) Različne opravljene preiskave so pokazale, da se za fitofarmacevtska sredstva, ki vsebujejo zadevno aktivno snov, lahko pričakuje, da na splošno izpolnjujejo zahteve iz člena 5(1)(a) in (b) in člena 5(3) Direktive 91/414/EGS, zlasti glede uporab, ki so bile preučene in podrobno navedene v poročilih Komisije o pregledu. Zato je primerno, da se 1-metilciklopropen vključi v Prilogo I k navedeni direktivi, da se lahko v vseh državah članicah zagotovi izdaja registracije fitofarmacevtskih sredstev, ki vsebujejo to aktivno snov, v skladu z določbami navedene direktive.

(6) Brez poseganja v obveznosti, opredeljene v Direktivi 91/414/EGS kot posledica vključitve aktivne snovi v Prilogo I, je treba državam članicam po vključitvi dopustiti obdobje šestih mesecev za pregled obstoječe začasne registracije fitofarmacevtskih sredstev, ki vsebujejo 1-metilciklopropen, da se zagotovi izpolnjevanje zahtev iz Direktive 91/414/EGS, zlasti iz člena 13 in ustreznih pogojev iz Priloge I. Države članice morajo obstoječe registracije preoblikovati v dokončne registracije, jih spremeniti ali umakniti v skladu z določbami Direktive 91/414/EGS. Z odstopanjem od zgoraj določenega roka je treba določiti daljše obdobje za predložitev in oceno celotne dokumentacije iz Priloge III vsakega fitofarmacevtskega sredstva za vsako nameravano uporabo v skladu z enotnimi načeli iz Direktive 91/414/EGS.

(7) Zato je primerno, da se Direktiva 91/414/EGS ustrezno spremeni.

(8) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Priloga I k Direktivi 91/414/EGS se spremeni v skladu s Prilogo k tej direktivi.

Člen 2

1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 30. septembra 2006. Komisiji takoj sporočijo besedila navedenih predpisov in korelacijsko tabelo med navedenimi predpisi in to direktivo.

Države članice predpise uporabljajo od 1. oktobra 2006.

Države članice se v sprejetih predpisih sklicujejo na to direktivo ali sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

1. Države članice do 30. septembra 2006 v skladu z Direktivo 91/414/EGS po potrebi spremenijo ali umaknejo obstoječe registracije fitofarmacevtskih sredstev, ki vsebujejo 1-metilciklopropen kot aktivno snov. Do tega datuma zlasti preverijo, da so izpolnjeni pogoji iz Priloge I k navedeni direktivi v zvezi z 1-metilciklopropenom, razen tistih, ki so opredeljeni v delu B uvrstitve navedene aktivne snovi, in da ima imetnik registracije dokumentacijo ali dostop do dokumentacije, ki izpolnjuje zahteve iz Priloge II k navedeni direktivi v skladu s pogoji iz člena 13(2).

2. Z odstopanjem od odstavka 1 države članice najpozneje do 31. marca 2006 ponovno ovrednotijo vsako registrirano fitofarmacevtsko sredstvo, ki vsebuje 1-metilciklopropen, bodisi kot edino aktivno snov bodisi kot eno od več aktivnih snovi iz Priloge I k Direktivi 91/414/EGS, in sicer v skladu z enotnimi načeli iz Priloge VI k Direktivi 91/414/EGS, na podlagi dokumentacije, ki izpolnjuje zahteve iz Priloge III k navedeni direktivi, in ob upoštevanju dela B uvrstitve v Prilogi I k Direktivi glede 1-metilciklopropena. Na podlagi navedenega ovrednotenja države članice presodijo, ali sredstvo izpolnjuje pogoje iz člena 4(1)(b), (c), (d) in (e) Direktive 91/414/EGS.

Po navedeni presoji države članice:

(a) v primeru, da fitofarmacevtsko sredstvo vsebuje 1-metilciklopropen kot edino aktivno snov, po potrebi spremenijo ali umaknejo registracijo najpozneje do 30. septembra 2007; ali

(b) v primeru, da fitofarmacevtsko sredstvo vsebuje 1-metilciklopropen kot eno od več aktivnih snovi, po potrebi spremenijo ali umaknejo registracijo do 30. septembra 2007 ali do datuma, določenega za tako spremembo ali umik v ustrezni direktivi ali direktivah, v katerih je bila zadevna snov ali so bile zadevne snovi dodane v Prilogo I k Direktivi 91/414/EGS, pri čemer se upošteva poznejši datum.

Člen 4

Ta direktiva začne veljati 1. aprila 2006.

Člen 5

Ta direktiva je naslovljena na države članice.

V Bruslju, 14. februarja 2006 Za Komisijo Markos KYPRIANOU Član Komisije

(1) UL L 230, 19.8.1991, str. 1. Direktiva, kakor je bila nazadnje spremenjena z Direktivo 2006/6/ES (UL L 12, 18.1.2006, str. 21).

(2) UL L 11, 16.1.2003, str. 52.

(3) Znanstveno poročilo EFSA (2005) 30, 1–46, Sklep o strokovnem pregledu ocene nevarnosti aktivne snovi 1-metilciklopropena (finalizirano: 14. januarja 2005).